Hei, denne artikkelen er over ett år gammel og kan inneholde utdatert informasjon

(Dagbladet): At norsk natur har en høy stjerne der ute i den i store vide verden, er ingen hemmelighet, og nå har resten av planeten igjen fått opp øynene for de norske fjell og fjorder.

Fotograf Morten Rustad har satt sammen en aldri så liten hyllest av det vakreste norsk natur har å by på, og det har allerede fått folk til å sperre opp øynene.

Nettstedet Gizmodo har omtalt videoen i varme ordelag. De skriver at den «tar deg vekk fra alt våset som foregår i verden i noen minutter» og at den «får deg til å ville forlate alt, og bare leve under himmelen».

- Kult å få ros

Selv sier Rustad til Dagbladet at det er stas å få annerkjennelse for noe han har brukt så mye tid på.

- Det er selvfølgelig veldig kult å få ros for det man gjør. Spesielt når man legger ned så mye arbeid på å lage en kortfilm, sier han.

For at han har lagt ned mye arbeid i filmen, er ingen hemmelighet.

- Det ble en liten idé som vokste seg stor, og jeg endte med å reise Norge rundt i et helt år, der jeg sov i telt på leting etter de vakreste stedene i landet. Jeg tok 200 000 bilder til prosjektet, og brukte 4 måneder på å redigere, sier Rustad.

Reaksjoner

Dette er heller ikke første gang Rustad gjennomfører et prosjekt av denne typen. Dagbladet skrev i 2014 om hvordan han hadde tilbakelagt 15 000 kilometer og sov i bilen for å lage timelapsevideoen «Norway - A Time-Lapse Adventure».

- Reaksjonene har vært overveldende! Den har blitt delt på flere store nettsteder, og er på forsiden av Vimeo. Det er veldig mange kommentarer fra folk som har lyst til å komme å besøke Norge, sa Rustad til Dagbladet den gang.

Denne gangen er det årstidene som står i sentrum. Han forteller at han har fått inspirasjon til dette prosjektet over tid.

- Jeg har reist mye gjennom Norge de siste årene, og det som alltid har fascinert meg mest er årstidene. Hvordan et sted kan fullstending forandre seg avhengig av når på året du er der, og hvordan stemningen kan variere fra en dag til en annen, sier Rustad.

Gjennombrudd

Rustad har alltid vært interessert i foto og film, og begynte allerede i en tidlig alder å forevige det som skjedde rundt ham.

- Jeg har alltid vært interessert i å lage film, og spesielt det å lage skifilmer som liten var kult. Så ballet det på seg, jeg kjøpte et speilreflekskamera og oppdaget timelapse-teknikken, sier han.

Rustads gjennombrudd var den ovenfornevnte videoen som ble omtalt i 2014.

- Det var da jeg fikk anledning til å jobbe med dette på fulltid, sier han.